ဝၢႆးၶဝ်ပွၵ်ႈမိူဝ်းၵႂႃႇယဝ်ႉ ပေႃႈမႄႈႁဝ်းလၢတ်ႈၼႄဝႃႈ “မူဝ်သႂ်ၼႆႉ ပဵၼ်လုၵ်ႈပႂ်ႉမၢႆႁဝ်းဢိူဝ်ႈၸၢႆး ၸွင်ႇႁၢင်ႊ လီႁိုဝ်” ၼႆဝႃႇ။ မၢၵ်ႇႁူဝ်ၸႂ်ၼႆႉ ၵႅၼ်းၸၢတ်းၸၢတ်း မိူၼ်ပိူၼ်ႈဢဝ်မိတ်ႈမႃးထႅၵ်ႇယဝ်ႉ ၸၢမ်းမွၼ်း…။ သဵင်မၢၵ်ႇႁူဝ်ၸႂ်တွတ်ႇၼႆႉ မိူၼ်သဵင်ၾႃႉလင်ယဝ်ႉဢိူဝ်ႈ။ မိူၼ်သဵင်ထူၺ်ႈၸႂ် ၵႂၢႆးထိုၵ်းၶမ်ဢုင်ယဝ်ႉဢိူဝ်ႈ။ လိူဝ်သေ သဵင်ထူၺ်ႈယဝ်ႉ ဢမ်ႇလႆႈငိၼ်းသင်ထႅင်ႈ။ ၵႂင်မူတ်းယဝ်ႉ။ ​တေလႆႈလၢတ်ႈသင်။ တေလႆႈတွပ်ႇဝႃႈႁိုဝ်။ ဢမ်ႇႁူႉယဝ်ႉ။ တေလႆႈတွပ်ႇဝႃႈ “ၶႃႈမီးၸူႉယဝ်ႉ။ ၵေႃႉဢၼ်ၶႃႈႁၵ်ႉၼၼ်ႉမီးယဝ်ႉ” ၼႆၼႄႇ။ ဢမ်ႇၼၼ် တေယူႇသူႇသူႇ ဢမ်ႇတၵ်ႉဢမ်ႇသင် ဢမ်ႇတွပ်ႇဢမ်ႇထဵင်သင်ၶိုၼ်းႁႃႉ။ တေလႆႈႁဵတ်းႁိုဝ် ၸၢမ်မွၼ်း။ မိူင်းၵူၼ်းၼႆႉ ၸိုင်ၸၢင်ႈ ပဵၼ်ၼႆ။ မိူဝ်ႈၸမ်တေလုၵ်ႉၵႂႃႇ ၼႂ်းလုၵ်းၼွၼ်းၼၼ်ႉ ပေႃႈသမ်ႉပၢႆဝႃႈ “ၸွမ်းၸႂ်မႂ်းၸၢႆးမႃး တင်းၸူဝ်ႈ။ ပွၵ်ႈၼႆႉတႄႉ ၸွမ်းၸႂ် ႁႃးမႄႈသူ ဢိတ်းၼိုင်ႈလႄႈ။ ၵူၼ်းၸၢႆးၼႆႉ ၽိူဝ်ႇၶၢမ်ႇလူႉ ၵႂၢမ်းၵတိသတ်ႉၸႃႇ တႃႉၶၢမ်ႇၾႃႉၽႃႇတၢႆဝႃႇ မႂ်းၶႂ်ႈႁူႉ” ၼႆထႅင်ႈ။